מהר"ץ חיות מסכת נדה דף לד עמוד א

גמ' הכתוב עשאם כלם חברים. נ"ב בירושלמי ב"ק פרק מרובה דגרסינן כעיר שחוברה לה יחדיו עיר שמחברת את ישראל זה לזה. אבל בירושלמי חגיגה פרק חומר בקדש דרשו כעיר שחוברה לה יחדיו שהכל נעשו חברים בשעת הרגל. וכבר התעורר הרב יפה מראה על השנוי הלזה. ונ"ל דשניהם ענין אחד הם דכבר כתב הרמב"ם פמ"ג למורה ח"ג וז"ל אבל ימים טובים המה כולם לשמחה ולקבוץ שיש בהם הנאה שבני אדם צריכין עליהם ויש מהם תועלת בענין האהבה שצריכה שתהיה בין בני אדם בקובוצים המדיני. ועוד שם וז"ל אבל תועלת ימים טובים ידוע למה שיגיע לאדם תועלת מן הקבוץ ההוא והתחדש התורה בהפעולות ההוא. והתאהב ב"א וחברתם קצתם לקצתם ע"ש וכבר אמרו חז"ל סנהדרין פ' חלק גדולה לגימה שמקרבת את הרחוקים ומשרה שכינתו על נביאי הבעל. הד"ד להיפוך גדול הפירוד במה שאדם מונע עצמו לאכול אצל ישראל חבירו ובפרט עת רעה שאינו נאמן אצלו על המעשרות ועל הטהרות ולא לחנם אמר ר"ע כשהיה ע"ה מי יתן לי ת"ח ואנשכנו כחמור (פסחים מט ע"ב) והיה עיקר הסיבה לעליית רגל משום לחבר את לבות ישראל זה לזה אבל עדיין לא תושג המטרה אם לא יהי' נאמנים זה לזה לטהרות וראו חז"ל עצות מרחוק להשבית המונע שלא יבא השטן לרקד ביניהם בימים הקדושים הללו לגרום שנאה ופירוש הלבבות ועשאו כל ישראל חברים בשעת הרגל. ואף עמי הארץ נאמנים אז על יינם ועל שמנם. ומפ"ז הרשות לחבר ועם הארץ לאכול יחד לחם. ולהיות יחד בסעודת מרעים וע"ז תגדל האהבה ויתחברו הלבבות זה לזה וז"נ: